寄題胡穡齋盆池
作者：裘萬頃
朝代：宋

paragraphs: 穡齋主人嗜泉石，一舸來家楚江側。
水光山色晴逼人，中有軒窗更清絕。
汲泉爲池良不惡，坐見漣漪照金碧。
匳開寶鑑大如許，月墮冰輪光欲溢。
何須泰華尋玉井，謾說仇池有仙穴。
箇中風露無處著，長爲昭華洗炎熱。
嗟予疎懶真成癖，想像哦詩竟何益。
安得身爲穡齋客，醉卧池邊聽錦瑟。